钦定古今图书集成/明伦汇编/宫闱典/第051卷 > 《贤妃苗氏进封德妃制》王珪
## 钦定古今图书集成/明伦汇编/宫闱典/第051卷 > 《贤妃苗氏进封德妃制》王珪

帝居六宫之制，率辅于皇猷；天极四星之华，实裨于
壸事。朕嗣膺邦统，思穆人伦，褒临妃掖之英，化始宸
闱之顺。命龟荐日，班綍布朝。贤妃苗氏，性资惠明，仪
度闲肃，居守箴图之戒，动循珩珮之和。八月良家，早
被后庭之选；平阳别馆，爰开贵主之祥。而能进远骄
蕐，举思谦畏。褕衣奉祀，上以赞于后勤；彤史流徽，下
以仪于嫔则。庸贲德言之茂，益隆位序之崇。名以副
劳，议非能典。於戏！坐而论妇之礼，盖视三公之尊。内
有进贤之心，始安君子之佐。维正道然后式于外，顾
私谒不可黩于中。往复训辞，永绥宠命。